CELEX: C2005/057/64
Language: da
Date: 2005-03-05 00:00:00
Title: Sag T-504/04: Sag anlagt den 29. december 2004 af S.p.a. Navigazione Libera del Golfo mod Kommissionen for De Europæiske Fællesskaber

5.3.2005   
            
            
               DA
            
            
               Den Europæiske Unions Tidende
            
            
               C 57/37
            
         Sag anlagt den 29. december 2004 af S.p.a. Navigazione Libera del Golfo mod Kommissionen for De Europæiske Fællesskaber
   (Sag T-504/04)
   (2005/C 57/64)
   Processprog: italiensk
   Ved De Europæiske Fællesskabers Ret i Første Instans er der den 29. december 2004 anlagt sag mod Kommissionen for De Europæiske Fællesskaber af S.p.a. Navigazione Libera del Golfo (N.L.G.), Napoli, ved avvocato S. Ravenna, med påstand om annullation af den beslutning, Kommissionen har vedtaget 16. marts 2004 (1) i henhold til artikel 88, stk. 2, første led, og artikel 86, stk. 2, EF, hvorved den støtteordning Italien har gennemført til fordel for den offentlige skibsfartsvirksomhed Caremar (Gruppo Tirrena) godkendes.
   Sagsøgeren har nedlagt følgende påstande:
   
               1.
            
            
               Artikel 3, stk. 1, annulleres for så vidt som den godkender den støtte, der er tildelt Caremar ved udførelsen af skibstransport af passagerer på ruten Napoli Beverello – Capri fra 1. januar 1992, og virksomheden pålægges at tilbagebetale den ulovlige støtte modtaget siden 6. august 1989.
            
         
               2.
            
            
               Artikel 3, stk. 2, litra a), annulleres for så vidt som den ophæver støtten for den faste »hurtigtransport med passagerer« på ruten Napoli Beverello – Capri fra 1. september 2004 og ikke fra 6. august 1989, og Caremar pålægges at tilbagebetale den ulovlige støtte modtaget siden denne sidstnævnte dato.
            
         
               3.
            
            
               Det pålægges Caremar at iværksætte en nedsættelse af kapaciteten til »hurtig« transport af passagerer, efter at tilsvarende tjenester er bragt til ophør den 1. januar 2005.
            
         
               4.
            
            
               Subsidiært, for så vidt som Retten ikke har annulleret artikel 3, stk. 1, inden for de frister, der er præciseret under punkt 1:
               
                           a)
                        
                        
                           Caremar pålægges at tilbagebetale ulovlig støtte modtaget i den periode på 29 måneder, der løber fra 6. august 1989 til 1. januar 1992, hvor godkendelsen trådte i kraft.
                        
                     
                           b)
                        
                        
                           Bestemmelsen i artikel 3, stk. 2, litra d), annulleres for så vidt som den ikke stiller krav om, at de omkostninger og merudgifter, der er forbundet med Caremars pligt til udførelsen af offentlige tjenesteydelser, samt størrelsen af den årlige støtte, offentliggøres.
                        
                     
                           c)
                        
                        
                           Artikel 5 annulleres for så vidt som den ikke omfatter en forpligtelse til at give forudgående meddelelse om den støtte, der er forbundet med Caremars tarifændringer, herunder grupperabatter.
                        
                     
         
               5.
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Det sagsøgende selskab, som efter Regione Campanias beslutning af 14. december 2001 blev pålagt at udføre nærmere bestemte offentlige tjenesteydelser uden nogen kompensation herfor, har anfægtet Kommissionens beslutning af 16. marts 2004 vedrørende den statsstøtte, Italien har tildelt skibsfartvirksomhederne Adriatica, Caremar, Siremar og Toremar (Gruppo Tirrenia) (endnu ikke offentliggjort i EU-Tidende), navnlig for så vidt angår bestemmelserne vedrørende ruten Napoli Molo Beverello – Capri, som omhandlet i den anfægtede beslutnings artikel 3, stk. 1 og 2, litra a).
   Bestemmelserne omfatter:
   
               —
            
            
               en godkendelse af den støtte, der er tildelt Caremar til gennemførelsen af skibstransport af passagerer på ruten Napoli Beverello – Capri fra 1. januar 1992, og
            
         
               —
            
            
               en ophævelse af den støtte, der er tildelt for fast »hurtigtransport af passagerer« på ruten Napoli Beverello – Capri, men først fra 1. december 2004.
            
         Sagsøgeren er af den opfattelse, at godkendelse af støtte, der tilsigter at kompenserer meromkostningerne ved den forpligtelse til at udføre offentlige tjenesteydelser, som er pålagt det offentlige selskab Caremar, er ulovlig, for så vidt som de betingelser, der er fastlagt i forordningen, ikke er opfyldt i nærværende sag. I denne forbindelse er der sket en tilsidesættelse af artikel 86, stk. 2, EF, af Rådets forordning (EØF) nr. 3577/1992 af 7. december 1992, samt af forpligtelsen til at give en tilstrækkelig og utvetydig begrundelse.
   Sagsøgeren har nærmere bestemt anført følgende:
   
               —
            
            
               Der har på ruten Napoli – Capri altid været to private skibsfartsselskaber (N.L.G. og S.N.A.V.), som har udført sammenlignelige eller endog identiske tjenester i løbet af året. Henset til markedskræfternes virkning var det på ingen måde nødvendigt at pålægge Caremar en forpligtelse til at udføre offentlige tjenesteydelser.
            
         
               —
            
            
               De tjenester, der blev udført af de to private selskaber, blev imidlertid også genstand for en offentligretlig aftale pålagt af Regione Campania, som fastsætter forpligtelser til bestemte offentlige tjenesteydelser vedrørende tider, tariffer, regelmæssighed, kontinuitet, bådtyper og servicens kvalitet, som er analog eller identisk med de forpligtelser vedrørende offentlige tjenesteydelser, som blev pålagt Caremar.
            
         
               —
            
            
               Inden for rammerne af udførelsen af disse tjenesteydelser fik Caremar kompensation for de store driftstab fra 1974 ved betydelige støtteforanstaltninger kaldet »årlig støtte til økonomisk afbalancering« (de private selskaber var udelukket fra enhver støtte ved udtrykkelig beslutning fra Regione Campania).
            
         
               —
            
            
               Da Caremars omkostninger ved den offentlige tjenesteydelse ikke var blevet fastlagt på baggrund af en offentlig licitation, burde Kommissionen for at vurdere karakteren af den støtte, der var tildelt det offentlige selskab, have gennemført en undersøgelse af meromkostningerne ved at henvise til driftsomkostningerne for en middelstor virksomhed, der udfører lignende tjenesteydelser (for eksempel de omkostninger, der blev afholdt af de private selskaber, der konkurrerede på samme rute Napoli – Capri).
            
         Kommissionen har endvidere ligeledes gjort sig skyldig i magtfordrejning, for så vidt som den i den anfægtede beslutning har indført kriterier til opdeling af markedet, som ved indførelsen af en sondring på en tidsmæssig baggrund mellem tjenester udført ved skibe og tjenester udført ved hurtige skibe, har gjort det muligt at godkende en støtteordning til fordel for transportydelser med skib udført af Caremar, en ordning der ellers aldrig ville have kunnet godkendes henset til den konkurrence, der blev udøvet af private selskaber, der opererer under betingelser, der er helt sammenlignelige, for så vidt angår transport af passagerer.
   
      (1)  Endnu ikke offentliggjort i EU-Tidende.